ปัจจัยความเสี่ยง

[]ปัจจัยความเสี่ยงที่อาจส่งผลกระทบต่อการดำเนินงานของบริษัทฯ ได้แก่

ปัจจัยความเสี่ยงภายนอก

การแข่งขันที่รุนแรงมากขึ้นในธุรกิจ

เนื่องจากปัจจุบันมีบริษัทที่ให้บริการในธุรกิจด้านนี้จัดตั้งขึ้นเป็นจำนวนมาก ทำให้บริษัทฯ
ต้องมีการปรับกลยุทธ์และการดำเนินงานเพื่อเพิ่มความสามารถในการแข่งขันของบริษัทฯ
โดยนอกจากบริษัทฯ ได้ปรับขอบเขตการบริการให้ครอบคลุมครบวงจรแล้ว บริษัทฯ
ยังได้สร้างความแตกต่าง หรือจุดเด่นของบริษัทฯ
ในเรื่องการเป็นผู้นำในธุรกิจการเป็นแหล่งการสื่อสารองค์ความรู้ ซึ่งถือเป็นจุดแข็งใหม่ของบริษัทฯ
ที่ทำให้บริษัทฯ สามารถรักษาฐานลูกค้าและขยายการให้บริการได้เพิ่มขึ้น

การเปลี่ยนแปลงของสภาวะเศรษฐกิจทั้งในประเทศและต่างประเทศ และความผันผวนของค่าเงิน

จากความไม่แน่นอนทางการเมืองและความผันผวนของค่าเงิน ทำให้บริษัทฯ
ต้องมีการติดตามประเมินสถานการณ์อย่างใกล้ชิดสม่ำเสมอ
เพื่อเตรียมความพร้อมในการปรับยุทธศาสตร์ และแผนทางการเงินของ
บริษัทฯ นอกจากนี้ บริษัทฯ ยังได้มีการปรับกระบวนการทำงานให้เอื้อต่อลูกค้ามากที่สุด
โดยการเข้าสู่กระบวนการจัดสร้างและดำเนินงานกิจกรรมตั้งแต่ต้นน้ำ ครอบคลุมไปจนถึงปลายน้ำ
เพื่อสร้างความต่อเนื่องของธุรกิจ รวมถึงการร่วมวางแผนทางธุรกิจเป็นที่ปรึกษา
เพื่อให้ได้แผนงานที่เหมาะสมกับธุรกิจ และสอดคล้องกับความต้องการของลูกค้ามากที่สุด ทั้งนี้
เพื่อให้การจัดสรรงบประมาณการใช้จ่ายเป็นไปอย่างคุ้มค่าที่สุด

ภาวะความผันผวนของลูกค้า

สืบเนื่องจากปัจจัยแวดล้อมต่างๆ อาจส่งผลกระทบต่อการตัดสินใจในการดำเนินธุรกิจ
หรือการวางแผนทางการตลาดของลูกค้า ดังนั้นบริษัทฯ
จึงไม่อาจจะพึ่งพาหรือขึ้นอยู่กับการให้บริการลูกค้าเฉพาะกลุ่มใดกลุ่มหนึ่งได้
เพื่อรองรับความผันผวนของลูกค้าที่จะเกิดขึ้น บริษัทฯ
จึงได้มียุทธศาสตร์ขยายฐานลูกค้าไปยังภาคธุรกิจที่หลากหลาย
ทั้งตลาดในประเทศและต่างประเทศมากขึ้น เพื่อให้บริษัทฯ
มีความยืดหยุ่นและความคล่องตัวในการดำเนินธุรกิจ

ภาวะทางการเมือง

เสถียรภาพและความไม่สงบทางการเมือง
ถือเป็นอีกปัจจัยสำคัญที่มีผลกระทบต่อการประกอบธุรกิจประเภทนี้
เนื่องจากการขาดเสถียรภาพทางการเมืองส่งผลโดยตรงต่อความเชื่อมั่นและการตัดสินใจลงทุนของภาคเอกชนซึ่งถือเป็นกลุ่มลูกค้าหลักของบริษัทฯ
และความไม่สงบทางการเมืองส่งผลโดยตรงต่อบรรยากาศในการดำเนินธุรกิจและดำเนินกิจกรรมต่างๆ
ของทุกภาคส่วน รวมทั้งส่งผลต่อความเชื่อมั่นของประเทศไทยในสายตาต่างชาติด้วย
ซึ่งภาพพจน์ในทางลบของประเทศ
ย่อมมีผลต่อการตัดสินใจเลือกใช้บริการของกลุ่มลูกค้าชาวต่างชาติของบริษัทฯ ด้วย
อย่างไรก็ตามเพื่อบรรเทาผลกระทบดังกล่าว บริษัทฯ
ได้ร่วมกับเครือข่ายของปิโกกรุ๊ปที่กระจายอยู่ในทุกภูมิภาคทั่วโลก
ในการสื่อสารทำความเข้าใจเกี่ยวกับภาพลักษณ์ของประเทศไทยกับกลุ่มลูกค้าต่างประเทศ

ปัจจัยความเสี่ยงภายใน

ความเสี่ยงด้านบุคลากร

เนื่องจากการขับเคลื่อนธุรกิจของบริษัทฯ ต้องอาศัยบุคลากรที่มีความรู้ ความสามารถ
และมีความคิดสร้างสรรค์เป็นกลไกสำคัญ บริษัทฯ จึงให้ความสำคัญกับการคัดสรร
และสรรหาบุคลากรที่มีความสามารถ และมีศักยภาพเข้าร่วมงานกับบริษัทฯ
รวมถึงดำเนินการส่งเสริมความผูกพันในองค์กรอย่างต่อเนื่อง
ทั้งการสร้างบรรยากาศที่ดีในการทำงาน การส่งเสริมพัฒนาความรู้ ความชำนาญ
ตลอดจนจัดสรรผลตอบแทนและสวัสดิการที่เหมาะสมและเป็นธรรม ทั้งนี้บริษัทฯ
เชื่อว่านโยบายเหล่านี้จะสามารถควบคุมความเสี่ยงในการสูญเสียบุคลากรที่มีคุณค่าต่อบริษัทฯ ได้

ความเสี่ยงด้านการเปลี่ยนแปลงของเทคโนโลยี

เทคโนโลยีถือเป็นองค์ประกอบที่สำคัญ ในการให้บริการในธุรกิจของบริษัทฯ ตั้งแต่การออกแบบ
จนถึงการจัดสร้าง ดังนั้นหากบริษัทฯ ไม่มีความพร้อมด้านเทคโนโลยี
และไม่สามารถพัฒนาบุคลากรให้ก้าวทันกับความก้าวหน้าของเทคโนโลยี บริษัทฯ
อาจสูญเสียความเชื่อมั่นจากลูกค้าได้ บริษัทฯ จึงตระหนักถึงความสำคัญในการลงทุนในเทคโนโลยี
สำหรับอุปกรณ์ที่บริษัทฯ จำเป็นต้องใช้ให้ทันสมัยตลอดเวลา อาทิ
โปรแกรมคอมพิวเตอร์ด้านการออกแบบ คอมพิวเตอร์ เครื่องพิมพ์ เป็นต้น อย่างไร
ก็ตาม การลงทุนดังกล่าวมีความเสี่ยงเนื่องจากการเปลี่ยนแปลงของเทคโนโลยีที่รวดเร็ว
ดังนั้นเพื่อลดความเสี่ยงที่จะเกิดขึ้น บริษัทฯ จึงเลือกลงทุนในเฉพาะอุปกรณ์พื้นฐานที่จำเป็นเท่านั้น
สำหรับในด้านเทคโนโลยีที่ใช้ในการบริการ ซึ่งต้องเป็นเทคโนโลยีที่ทันสมัย บริษัทฯ
จะเลือกใช้บริการจากบริษัทที่ให้บริการเฉพาะด้านต่างๆ จากทั้งในและนอกประเทศ